അയോറ

വേനൽക്കാലങ്ങളിൽ നാട്ടിൻപുറങ്ങളിൽ സ്ഥിരമായി കാണപ്പെടുന്ന പക്ഷികളാണ് അയോറകൾ. അങ്ങാടിക്കുരുവിയുടെ അത്രയും തന്നെയുണ്ട് ഇവയുടെ വലിപ്പം. പ്രഥമവീക്ഷണത്തിൽ ആൺപക്ഷിയുടെ മുകൾഭാഗമെല്ലാം കറുപ്പും അടിഭാഗമെല്ലാം മഞ്ഞയുമാണെന്ന് തോന്നും. പൂട്ടിയ ചിറകുകളിൽ രണ്ടു വെള്ളപ്പട്ടകളുണ്ട്. പക്ഷി ചിറകുകൾ വിടർത്തുമ്പോൾ വാലിനുമീതെ തൂവെള്ള നിറമുള്ള അരപ്പട്ടയുണ്ടെന്നു വ്യക്തമാകും. പെൺപക്ഷിയ്ക്കു ഉപരിഭാഗത്ത്‌ കറുപ്പിന് പകരം ഇളംപച്ചയാണ്. ആൺപക്ഷിയുടെ വാലിൻറെ നിറം  കറുപ്പാണ്.

ഭക്ഷണം
ചെടികളിലും മരങ്ങളിലും കാണുന്ന പ്രാണികളാണ് ഇവയുടെ ഭക്ഷണം. മരങ്ങളിൽ, ഇലക്കൂട്ടങ്ങൾക്കിടയിൽ പതുക്കെ സഞ്ചരിച്ചു ചെറിയ പാറ്റകളെയും മറ്റു പ്രാണികളെയും പിടിച്ചുതിന്നാണ് ഈ പക്ഷി ജീവിക്കുന്നത്.

പ്രജനനം
മഴക്കാലം കഴിയുമ്പോഴാണ് ഇവയുടെ പ്രജനന കാലം. പ്രജനന കാലത്ത് നിറം മാറാറുണ്ട്. സാധാരണയായി രണ്ടു മുതൽ നാലുവരെ മുട്ടകൾ ഇവ ഇടാറുണ്ട്. പ്രജനന കാലം കഴിഞ്ഞാൽ പൂവനും പിടയെ പോലെയിരിക്കും. ജനുവരി മുതൽ ഏകദേശം ജൂലൈ വരെ അയോറയുടെ ശബ്ദം സദാ കേൾക്കാം. അന്നാണ് പക്ഷിയുടെ ഗൃഹസ്ഥാശ്രമകാലം. ആൺ അയോറയുടെ ഭംഗിയും, കൌതുകവാഹമായ ചാപല്യങ്ങലുമെല്ലാം ഈ സമയങ്ങളിൽ നല്ല പോലെ കാണാം. പെൺപക്ഷിയുമൊന്നിച്ചു സാധാരണ രീതിയിൽ തീറ്റ തേടി നടക്കുന്ന ആൺപക്ഷി പെട്ടെന്നു ഒരു മുന്നറിയിപ്പുമില്ലാതെ ഒരു മരച്ചില്ലയിൽ നൃത്തം വച്ച് തുടങ്ങും. ചിറകുകളെ തൂക്കിയിട്ടു വാലിനുമീതെയുള്ള ഇളംമഞ്ഞപ്പട്ടയിലെ തൂവലുകളെ ഉയർത്തി, തന്റെ ശരീരത്തിനു തന്നെ ഒരു പന്തത്തിൻറെ ആകൃതി വരുത്തും. ഇടയ്ക്കിടെ ഇതിനു പിൻപാട്ടായി ചൂളംവിളിക്കുകയും ചീറുകയും ചെയ്യാറുണ്ട്. സാധാരണയായി മരത്തിൻറെ നെറുകയിലുള്ള ഏതെങ്കിലും ഒരു ചില്ലയിലായിരിക്കും ഈ നൃത്തം ഇവ ചെയ്യുക. അവിടെ നിന്ന് കൂടെക്കൂടെ ഈ പക്ഷി കഥകളി നടന്മാരെപോലെ, പെട്ടെന്നു മേൽപ്പോട്ടു കുതിക്കും. അങ്ങനെ ഉയർന്ന ശേഷം ചിറകുകൾ വിടർത്തി പിടിച്ച് പതുക്കെ ചക്ക്രം തിരിഞ്ഞുക്കൊണ്ട് വീണ്ടും ചില്ലയിലെതും. 

 ആവാസം   
വേനൽകാലത്ത്‌ ഇവയെ പതിവായി നാട്ടിൻപുറങ്ങളിൽ കാണാൻ സാധിക്കും. മാവ്, പുളി, വേപ്പ്, മുതലായ മരങ്ങളിലാണ് ഇവ സ്ഥിരമായി ഇരുപ്പുരപ്പിക്കുന്നത്.

കൂടുകൾ
മേയ് മാസം മുതൽ സെപ്തംബർ വരെ മരച്ചില്ലകളിലാണ് കൂടുകെട്ടുന്നത്. പുൽനാരുകൊണ്ടാണ് കൂടുണ്ടാക്കുന്നത്.അയോറ കൂട് കെട്ടാൻ ഉപയോഗിക്കുന്നത് മാവോ, ഇലകൾ യഥേഷ്‌ടമുള്ള മരങ്ങലിലുമാണ്. നാലഞ്ചു ചില്ലകൾ മേൽപ്പോട്ടു പൊട്ടിപ്പുറപ്പെടുന്ന ശാഖാഗ്രമാണ് ഇവ കൂടിനായി തിരഞ്ഞെടുക്കുന്നത്. രണ്ടുമൂന്നിഞ്ചു വ്യാസമുള്ളതും ഒന്നര ഇഞ്ചോളം ആഴമുള്ളതുമായ ഒരു ചെറിയ കോപ്പയാണ് കൂട്. ചിലന്തി വലക്കൊണ്ട് ബന്ധിച്ചാണ് ഇവ കൂടുണ്ടാക്കുന്നത്. പണിതീർത്ത കൂടിൻറെ പുറം മുഴുവനും വെള്ളയാണെന്ന് തോന്നും. ചിലന്തിവലകൊണ്ട് മൂടപ്പെട്ടിരിക്കുന്നതിനാൽ അതിൻറെ നിറം ആകപ്പാടെ വെള്ളയാനെന്നു തോന്നും.

അവലംബം


വർഗ്ഗം:ഏഷ്യയിലെ പക്ഷികൾ
വർഗ്ഗം:ബംഗ്ലാദേശിലെ പക്ഷികൾ
വർഗ്ഗം:ഭൂട്ടാനിലെ പക്ഷികൾ
വർഗ്ഗം:ബ്രൂണൈയിലെ പക്ഷികൾ
വർഗ്ഗം:കംബോഡിയയിലെ പക്ഷികൾ
വർഗ്ഗം:ചൈനയിലെ പക്ഷികൾ
വർഗ്ഗം:ഇന്ത്യയിലെ പക്ഷികൾ
വർഗ്ഗം:ഇന്തോനേഷ്യയിലെ പക്ഷികൾ
വർഗ്ഗം:ലാവോസിലെ പക്ഷികൾ
വർഗ്ഗം:മലേഷ്യയിലെ പക്ഷികൾ
വർഗ്ഗം:ബർമ്മയിലെ പക്ഷികൾ
വർഗ്ഗം:നേപ്പാളിലെ പക്ഷികൾ
വർഗ്ഗം:പാകിസ്താനിലെ പക്ഷികൾ
വർഗ്ഗം:ഫിലിപ്പീൻസിലെ പക്ഷികൾ
വർഗ്ഗം:സിംഗപ്പൂരിലെ പക്ഷികൾ
വർഗ്ഗം:ശ്രീലങ്കയിലെ പക്ഷികൾ
വർഗ്ഗം:തായ്‌ലാന്റിലെ പക്ഷികൾ
വർഗ്ഗം:വിയറ്റ്നാമിലെ പക്ഷികൾ